**ՀԻՄՆԱՎՈՐՈՒՄ**

**««Բաց կառավարման գործընկերություն» նախա­ձեռ­նու­թյան շրջա­նակ­նե­րում Հայաստանի Հանրապետության 2022-2024 թվականների գործողությունների ծրագիրը հաստատելու մասին» Հայաստանի Հանրապետության կառավարության որոշման նախագծի վերաբերյալ**

1. **Անհրաժեշտությունը**

2011թ. աշնանը Հայաստանի Հանրապետությունը միացել է «Բաց կառավարման գործընկերություն» (այսուհետ՝ ԲԿԳ) նախաձեռնությանը: Նախաձեռնության նպատակն է քաղաքացիական հասարակության ակտիվ ներգրավմամբ նպաստել պետական կառավարման համակարգի բարելավմանը և արդյունա­վետության բարձրացմանը՝ խթանելով պետություն-քաղաքացի հարաբերու­թյունների թափանցիկությունը և վստահությունը:

Ի շարունակություն և ի կատարումն ԲԿԳ շրջանակներում ստանձնած պարտավորությունների՝ 2021թ. նոյեմբերից ՀՀ կառավարությունը նախաձեռնել է ԲԿԳ-Հայաստան 2022-2024թթ. գործողությունների ծրագրի նախագծի (այսուհետ՝ նախագիծ) մշակման գործընթացը: Նախագիծը մշակվել է ՀՀ կառավարության, քաղաքացիական հասարակու­թյան, միջազգային գործընկեր կազմակերպությունների և այս անգամ նաև՝ անհատ քաղաքացիների ու մասնավոր հատվածի ներկայացուցիչների հետ համատեղ՝ հիմք ընդունելով նախորդ չորս գործողություն­ների ծրագրերի մշակման և իրականացման արդյունքում կուտակված փորձը, ԲԿԳ միջազգային ցանցի և անկախ հաշվետվական մեխանիզմի առաջարկու­թյունները:

Ծրագիրը կազմվել է ինչպես Կառավարության, այնպես էլ՝ քաղաքացիական հասարակության ներկայացրած առաջարկությունների հիման վրա՝ ներառելով այնպիսի ոլորտներ, ինչպիսիք են հանրային միջոցների թափանցիկությունը, գնումների համակարգի ներդրում և իրական շահառուների ռեգիստրի կատարելագործում, պաշտոնատար անձանց նվերների համակարգի, տարածական տվյալների, դատական համակարգի թափանցիկության, հանրային հաղորդակցման և տվյալների քաղաքականության հայեցակարգերի մշակում, աշխատանքային պայմանագրերի համակարգի ներդնում:

Ծրագիրը մշակելիս ՀՀ կառավարությունը սահմանել էր առաջնահերթ ուղղությունները, որոնք բխում են [Կառավարության 2021-2026 թթ. ծրագրի](https://www.gov.am/files/docs/4586.pdf),  [ԲԿԳ (Վաշինգտոն) քաղաքական ուղղությունների](https://www.opengovpartnership.org/policy-areas/) և Հայաստանին ներկայացված առաջարկների, [ԲԿԳ անկախ հաշվետվական մեխանիզմի](https://www.opengovpartnership.org/wp-content/uploads/2019/10/Armenia_Design-Report_2018-2020_ARM.pdf), [Հանրային կառավարման բարեփոխումների](https://www.arlis.am/DocumentView.aspx?docID=162791) 2030 թ. ռազմավարության հիմնական ուղղությունների, Տնտեսական համագործակցության և զարգացման կազմակերպության և Եվրոպայի խորհրդի «Կոռուպցիայի դեմ պայքարող պետությունների խումբ» գործընթացում ՀՀ-ին ներկայացրած առաջարկների և հանձնարարականների,  [ԲԿԳ-Հայաստան աշխատանքային խմբի նիստի ժամանակ ՔՀԿ գործընկերների առաջարկների](https://www.youtube.com/watch?v=yWeSZQX4pRU&t=2420s&ab_channel=OGPArmenia) տրամաբանությունից: Առաջարկների հավաքագրման փուլում ստացվեց 64 առաջարկ, որոնց մի մասը համապատասխանում էին սահմանված առաջնահերթություններին և ԲԿԳ սկզբունքներին, որոշները կամ չէին համապատասխանում ԲԿԳ սկզբունքներին, կամ՝ մասնակի էին համապատասխանում, կամ էլ՝ ենթակա էին միավորման այլ առաջարկների հետ: Առաջարկներից հանրային քննարկման համար դիտարկվեցի ԲԿԳ սկզբունքներին և պահանջներին համապատասխան առաջարկները և գաղափարները, որոնք մասամբ համապատասխանում էին պահանջներին և կարիք ունեին լրացուցիչ քննարկման ոլորտի պատասխանատուների և առաջարկ ներկայացնողների հետ:

1. **Նպատակը**

Սույն գործողությունների ծրագրի մշակումը ժողովրդավարական ուղիղ մասնակցության արդյունք է: Նախագծում հասցեագրվել են խնդիրներ, տեսլականներ և գործողություններ որոնք կբարձրացնեն կառավարություն-քաղաքացի հարաբերություններում վստահությունը, ինչպես նաև կբարելավեն հանրային կառավարման թափանցիկությունը և հաշվետվողականությունը:

1. **Ակնկալվող արդյունքը**

Նախագծի ընդունմամբ պետական կառավարման համակարգի, Քաղաքացիական հասարակության և միջազգային կազմակերպությունների համատեղ մասնակցությամբ կմշակվեն և կիրականացվեն բարեփոխումներ հետևյալ ոլորտներում՝

* + Տվյալների քաղաքականության հայեցակարգի մշակում
  + Հանրային Ռազմավարական հաղորդակցման ճարտարապետություն ձևավորում
  + Տեղեկատվության ազատության ոլորտի ինքնագնահատման համակարգի պիլոտային մեկնարկում
  + Բյուջետային գործընթացում մասնակցային մեխանիզմների լրամշակում և ներդրում
  + «Մասնակցային բյուջետավորման» ներդրում տեղական մակարդակում
  + Քարտեզագրական տարածական տվյալների և մետատվյալների հասանելիություն
  + Հանրային պաշտոն զբաղեցնող անձանց և հանրային ծառայողների պաշտոնական պարտականությունների իրականացման հետ կապված նվերների ռեեստրի ստեղծում
  + Էլեկտրոնային գնումների համապարփակ համակարգ. Իրական շահառուների ինստիտուտի կատարելագործում
  + «eCourt-statistics» վիճակագրական վերլուծական գործիքի ձևավորում
  + Աշխատանքային պայմանագրերի էլեկտրոնային համակարգի ներդրում՝ պետական և մասնավոր հատվածի համար

1. **Ներգրավված ինստիտուտները և կազմակերպությունները**

Նախագծի մշակումն ապահովվել է Հայաստանի Հանրապետության վարչապետի աշխատակազմի «Բաց կառավարման գործընկերություն-Հայաստան» քարտուղարության կողմից:

Պետական կառավարման մարմիններ, Քաղաքացիական հասարակության կազմակերպություններ և միջազգային կազմակերպություններ/ փորձագիտական խմբեր: